ගෝල්ඩන් කී තැන්පත්කරුවන්ගේ මූලික අයිතිවාසිකම් පෙත්සම් විභාග කරන ත්‍රීපුද්ගල විනිශ්චය මණ්ඩලයෙන් අග විනිසුරු මොහාන් පීරිස් මහතා ඊයේ (28) ඉවත් විය.අග විනිසුරුවරයා පෙත්සම් විභාගයෙන් ඉවත් වූයේ, නඩුවේ පෙත්සම්කරුවන් සහ සියලුම වගඋත්තරකරුවන් ඉවත් නොවන‍ ලෙස අග විනිසුරුවරයාගෙන් කළ දැඩි ඉල්ලීම් මධ්‍යයේය.විනිශ්චය මණ්ඩලයට තමන් ඇතුළත් වීම සම්බන්ධයෙන් විරෝධය දක්වමින් නිර්නාමික ලිපි තමන් වෙත් ලැබී ඇති බවත් ඒවායේ පිටපත් අනෙකුත් විනිශ්චයකාරවරුන‍් සහ නොයෙකුත් පාර්ශ්වයන් වෙත යවා ඇතැයිද අග විනිසුරුවරයා සඳහන් කළේය.විනිශ්චය මණ්ඩලයේ තමා කටයුතු කිරීමෙන් නඩුවේ කිසියම් හෝ පාර්ශ්වයක් අපහසුතාවයට පත් නොකිරීම තම අරමුණ බව සඳහන් කළ අග විනිසුරුවරයා පෙත්සම් විභාගය සඳහා තමා වෙනුවට වෙනත් විනිශ්චයකාරවරයකු පත් කරන අතර එම විනිශ්චය මණ්ඩලය ඉතා ඉක්මනින් පෙත්සම් විභාගය අවසන් කර සාධාරණය ඉටු කරනු ඇතැයිද කීය.කේ.ශ්‍රීපවන් සහ රෝහිණි මාරසිංහ යන ගෝල්ඩන් කී පෙත්සම් විභාග කරන විනිශ්චය මණ්ඩලයේ අනෙකුත් සාමාජිකයින් සමගින් අග විනිසුරුවරයා ශ්‍රේෂ්ඨාධිකරණයේ ඊයේ අසුන් ගත්තේ මෙම දැනුම් දීම සඳහාය.පෙත්සම් ඊයේ කැඳවූ අවස්ථාවේදී පාර්ශ්වකරුවන් වෙනුවෙන් පෙනී සිටි සියලුම නීතීඥයින් ඇමතූ අග විනිසුරුවරයා නිර්නාමික ලිපියක් තමන් වෙත ලැබී ඇති බවත් එය එවා ඇත්තේ කවුරුන්ද යන්න තමා දන්නා අතර පෙත්සම් විභාග කරන විනිශ්චය මණ්ඩලයට තමා ඇතුළත් වීම පිළිබඳව කිසියම් විරෝධයක් ඇතිදැයි සියලුම නීතිඥයින්ගෙන් වෙන් වෙන් වශයෙන් විමසා සිටියේය.පෙත්සම්කරුවන් සහ වගඋත්තරකරුවන් වෙනුවෙන්‍ පෙනී සිටි සියලුම නීතීඥයින් පවසා සිටියේ අග විනිසුරුවරයා විනිශ්චය මණ්ඩලය හෙබවීම සම්බන්ධයෙන් මොනයම් හෝ ආකාරයක විරෝධතායක් නොමැති බවයි.පෙත්සම් විභාගයෙන් ඉවත් නොවී සිය සේවා දායකයින්ට සාධාරණත්වය ඉ‍ටු කරන ලෙස එම සියලුම දෙනා ඉල්ලා සිටියේය.